Umblă cu poarta mică

Un meci de Liga a II-a nu s-a jucat dintr-un motiv care frizează
absurdul: porțile stadionului din Rm. Sărat sunt prea mici. CSM a
jucat de cinci ori acasă în 11 etape disputate, fără ca cineva să
conteste dimensiunile porților. FC Snagov, noua echipă a Anei Maria
Prodan, a fost prima care a sesizat acest amănunt și poate câștiga
cu 3-0 la masa verde.

Oaspeții au făcut contestație cu câteva minute înainte de începerea
meciului. Una dintre porți avea cu vreo zece centimetri mai puțin,
iar cealaltă cu șase, lucru constatat în urma măsurătorilor
efectuate de arbitrul partidei, sub privirile observatorilor Pavel
Gheba și Nicolae Vlad și ale oficialilor celor două echipe.

Având la dispoziție doar 30 de minute, așa cum prevede
regulamentul, pe teren și-au făcut apariția imediat câțiva oameni
înarmați cu sape și cazmale, încercând să sape șanțuri pe linia
porții!

PERICOL PENTRU SIGURANȚA PORTARILOR

În tot acest timp, din tribune au început fluierăturile și
înjurăturile la adresa oaspeților și a brigăzii de arbitri. La
expirarea timpului acordat, linia porții era un șanț de 10
centimetri în care se turnase var, portarii riscând accidentarea în
cazul în care ar fi călcat acolo. Arbitrul întâlnirii, Cristina
Dorcioman, a luat decizia regulamentară și a decis că meciul nu se
poate disputa.

Unul dintre oficialii grupării râmnicene ne-a declarat că terenul
fusese omologat de reprezentanții FRF cu doar câteva zile înainte
de startul acestei ediții de campionat. Cum de au știut cei de la
Snagov de problema porților? Ana Maria Prodan, președintele
ilfovenilor, susține că nu le-a dat nimeni informația în cauză,
problema porților fiind vizibilă cu ochiul liber. „Am ajuns cu o
oră și jumătate înainte și vicepreședintele nostru a constatat că
poarta era mai mică decât trebuia. Au venit cu lopețile și au
început să sape pentru a reface înălțimea corectă, însă era riscul
foarte mare ca jucătorii să se poată accidenta. Nu știu cum li s-a
permis să joace pe un astfel de teren! Unde-i lege, nu-i
tocmeală!”. Comisiile federale vor judeca luni acest caz!

Ce spune regulamentul

În situația în care echipa organizatoare nu remediază deficiențele
arătate la art. 44.1 din ROAF în maximum 30 de minute de la ora
oficială de începere, jocul nu se va mai disputa, iar echipa în
cauză va fi sancționată cu pierderea jocului prin forfait. Termenul
de 30 de minute se aplică și în cazul în care deficiențele arătate
anterior apar după începerea jocului, fiind calculat de la momentul
întreruperii meciului de către arbitru.

Ceea ce s-a întâmplat este un fel de amatorism de
Liga a V-a
Mihai Ciobanu, antrenor CSM Rm. Sărat

Am trecut în raport cele întâmplate, iar federația este
cea care va decide. Eu nu am voie să mă pronunț
Cristina Dorcioman, arbitrul meciului

Arbitrii au procedat corect. Apreciez fairplay-ul
gazdelor, care, în ciuda deciziei defavorabile, au avut grijă să nu
se producă incidente
Pavel Gheba, observator de arbitri al meciului

articol scris de Adi SOARE

Articolul Umblă cu poarta mică apare prima dată în Liga 2.